**Στου κουφού την πόρτα…**

Με το θέμα του καπνίσματος και της απαράδεκτης συμπεριφοράς των Ελλήνων καπνιστών έχω ασχοληθεί πολλές φορές και δεν θα σταματήσω μέχρι να εφαρμοστούν οι προβλέψεις του νόμου που –όπως, δυστυχώς, όλοι οι νόμοι στην Ελλάδα– ψηφίζονται για το… θεαθήναι!

Το υπουργείο Υγείας ανακοινώνει κάθε λίγο και λιγάκι τη λήψη μέτρων για την αντιμετώπιση της βλαβερούς συνήθειας που επιβαρύνει τρομακτικά τον κρατικό προϋπολογισμό (νοσήλια και πρόωροι θάνατοι), αλλά, δυστυχώς, μέτρα δεν βλέπουμε!

Το περασμένο καλοκαίρι ο υπουργός Υγείας είχε χαρακτηρίσει προσβλητικό για τη χώρα, το γεγονός της μη εφαρμογής του αντικαπνιστικού νόμου, προαναγγέλλοντας πιο αυστηρές ρυθμίσεις και συντονισμένη δράση πολλών υπουργείων στη μάχη κατά του καπνίσματος.

Θα έλεγα ότι η μη εφαρμογή του νόμου πρωτίστως προσβάλλει τον ίδιο τον υπουργό. Η χώρα απλά κινείται όπως την οδηγούν οι μπροστάρηδές της. Και σε επιβεβαίωση τούτου έρχεται το γεγονός ότι παρότι έχουν περάσει αρκετοί μήνες από την ανακοίνωση του υπουργείου τίποτα δεν έχει γίνει. Τα τασάκια παραμένουν πάνω στα τραπέζια των εστιατορίων, καφετεριών και άλλων κλειστών χώρων και οι καπνιστές φουμάρουν ανενόχλητοι καταστρέφοντας την υγεία τους αλλά και την υγεία των μη καπνιστών που πρέπει να τους ανέχονται!

Το κάπνισμα, όμως, δεν βλάπτει άμεσα μόνο τους ανθρώπους. Βλάπτει και το περιβάλλον στο σύνολό του. Πριν λίγο καιρό η Ελληνική Αντικαρκινική Εταιρεία και ο Μεσογειακός Σύνδεσμος για τη Σωτηρία των Θαλάσσιων Χελωνών ένωσαν τις δυνάμεις τους και με σύνθημα «Το κάπνισμα βλάπτει σοβαρά και την παραλία» ζήτησαν τη βοήθεια όλων μας για τη μείωση της θαλάσσιας ρύπανσης.

Όπως αναφέρθηκε πρόσφατα στα ΜΜΕ:

«Οι στόχοι της κοινής δράσης των δύο φορέων είναι καθαρές από αποτσίγαρα παραλίες και άλλοι δημόσιοι ανοιχτοί χώροι (π.χ. παιδικές χαρές, αθλητικοί χώροι, αλσύλλια, δάση, στάσεις λεωφορείων και τρόλει, υπαίθρια σινεμά κ.τ.λ.), ενημέρωση για την τεράστια καταστροφή που προκαλούν τα αποτσίγαρα στο περιβάλλον με στόχο το δραστικό περιορισμό του επιβλαβούς φαινομένου με την εφαρμογή και ενίσχυση της ισχύουσας νομοθεσίας…»

Ας ελπίσουμε ότι επιτέλους θα γίνει κάτι γιατί η εικόνα στις ακτές και άλλους κοινόχρηστους χώρους είναι θλιβερή. Σε όποια, για παράδειγμα, ελληνική παραλία και να πας για να κάνεις το μπάνιο σου το καλοκαίρι, θα γίνεις μάρτυρας της ασυδοσίας του Έλληνα καπνιστή που χωρίς δεύτερη σκέψη πετάει τα αποτσίγαρά του στην άμμο!

Εξάλλου κατά τη διάρκεια πρόσφατης συνέντευξης Τύπου, ο πρόεδρος της Ελληνικής Αντικαρκινικής Εταιρείας, Ευάγγελος Φιλόπουλος, Χειρουργός, διευθυντής της Κλινικής Μαστού του Αντικαρκινικού Νοσοκομείου «Ο Άγιος Σάββας», εξήγησε ότι από τα περίπου 6 τρισεκατομμύρια τσιγάρα που καταναλώνονται παγκοσμίως κάθε χρόνο τα 4,5 τρισεκατομμύρια πετάγονται κάπου στο περιβάλλον. Αυτό το υλικό συνιστά το μεγαλύτερο ποσοστό σκουπιδιών!!!

Ακούω συχνά πυκνά θεριακλήδες καπνιστές να λένε «σιγά τον κίνδυνο του τσιγάρου. Ας μας απαλλάξουν από τα άλλα περιβαλλοντικά προβλήματα που μας σκοτώνουν και μετά κόβω το τσιγάρο»! Η λογική του… παράλογου στα φόρτε της! Λένε δηλαδή οι καπνιστές (προσπαθώντας να δικαιολογήσουν την δική τους ευθύνη για την επιβάρυνση της υγείας τους) «ας κάνουν κάτι οι άλλοι για την προστασία της υγείας μας και μετά κάνουμε και εμείς»(!) Και ας φωνάζουν οι επιστήμονες ότι ο καρκίνος μπορεί να προληφθεί με σωστή διατροφή, σωματική άσκηση, αποφυγή τοξικών ουσιών **και κυρίως διακοπή του καπνίσματος.**

Δυστυχώς, ο καρκίνος είναι η δεύτερη αιτία θανάτου παγκοσμίως στις αναπτυγμένες χώρες. Οι αλλαγές στον τρόπο ζωής και διατροφής, τις τελευταίες δεκαετίες, σχετίζονται με τη συνεχώς αυξανόμενη νοσηρότητα και θνησιμότητα από καρκίνο και στην Ελλάδα.

Ειδικότερα σε ό,τι αφορά στον καρκίνο του πνεύμονα, ο πνευμονολόγος- εντατικολόγος, διευθυντής του Ινστιτούτου Δημόσιας Υγείας, Παναγιώτης Μπεχράκης, ανέφερε ότι «η νόσος, που προκαλείται κατά 90% από το κάπνισμα, στη χώρα μας ευθύνεται για 8.000 θανάτους το χρόνο. Άρα, η μείωση του καπνίσματος αποτελεί τον κύριο μηχανισμό πρόληψης του καρκίνου αυτού».

Παράλληλα, ο κ. Μπεχράκης ήταν ιδιαίτερα σκληρός για το παθητικό κάπνισμα και την μη εφαρμογή του νόμου στην Ελλάδα, επισημαίνοντας ότι «ουσιαστικά πρόκειται για εκποίηση της Δημόσιας Υγείας σε συγκεκριμένα συμφέροντα, που εκθέτει τη χώρα διεθνώς και προκαλεί κοινωνική αγανάκτηση».

Το 80% των πολιτών, πρόσθεσε, «ντρέπονται γι' αυτό που συμβαίνει. Έχουμε ένα σωστό νόμο, λαό που θέλει την εφαρμογή του και την Πολιτεία που δεν τον εφαρμόζει».

Αυτά λένε οι ειδικοί αλλά δυστυχώς οι Έλληνες πολιτικοί παραμένουν εγκληματικά κουφοί και όπως είναι γνωστό «στου κουφού την πόρτα όσο θέλεις βρόντα»…

 *Αυτά για σήμερα. Μέχρι την επόμενη εβδομάδα να περνάτε καλά και αν είσαστε καπνιστές πάρτε τη μεγάλη απόφαση. Κόψτε το πριν σας κόψει…*

Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση georgemessaris@gmail.com και εγώ θα το μεταβιβάσω.

* **Τελευταία παραγωγή ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [www.omegadocumentaries.com](http://www.omegadocumentaries.com) **η επικοινωνήσετε με τον ίδιο.**